पाकिस्तानी अदालत में 26/11 हमले के साक्ष्य पेश  
पाकिस्तान के अभियोजकों ने 26/11 आतंकवादी हमले के सात आरोपियों की सुनवाई कर रही आतंकवाद निरोधी अदालत में भारत के दस्तावेजी सबूत सौंपे।
पाकिस्तान के अभियोजकों ने शनिवार को मुम्बई के 26/11 आतंकवादी हमले के सात आरोपियों की सुनवाई कर रही आतंकवाद निरोधी अदालत में भारत के दस्तावेजी सबूत सौंपे।  रावलपिंडी के अदीआला जेल में न्यायाधीश शाहिद रफीक ने मामले की सुनवाई शुरू की। हाल ही में नियुक्त न्यायाधीश रफीक वर्ष 2009 की शुरुआत में प्रारम्भ होने वाली सुनवाई के बाद से इस मामले में पांचवें न्यायाधीश हैं।  ज्ञात हो कि आतंकवादी संगठन लश्कर-ए-तैयबा के सरगना जकीउर रहमान लखवी सहित छह आतंकवादियों की मुम्बई हमले में कथित संलिप्तता पर उनके खिलाफ सुनवाई चल रही है। मुम्बई पर हुए इस आतंकवादी हमले में 166 लोग मारे गए थे।  अदालत में मुम्बई आतंकवादी हमले के लिए फांसी की सजा पाए अजमल कसाब के कबूलनामे सहित मारे गए आतंकवादियों की पोस्टमार्टम रिपोर्ट दाखिल की गई है।  समाचार एजेंसी 'ऑन लाइन' के मुताबिक रक्षा विभाग के वकीलों के आवेदन के बाद संघीय जांच एजेंसी (एफआईए) के अभियोजकों ने अदालत में साक्ष्यों को पेश किया। न्यायाधीश रफीक ने मामले की सुनवाई 23 जुलाई तक के लिए टाल दी है।  उल्लेखनीय है कि इन सातों पर मुम्बई आतंकवादी हमले की साजिश रचने और आतंकवादियों की मदद करने का आरोप है।